អាជ្ញាធរ​កម្ពុជា​ប្រកាស​ជ័យ​ជម្នះ​លើ​រលក​ថ្មី​នៃ​ជំងឺ​​កូវីដ​១៩
ការ​ប្រកាស​ជ័យ​ជម្នះ​លើ​រលក​ថ្មី​នៃ​ជំងឺ​​កូវីដ​១៩​នេះ​គឺ​ដោយ​សារ​លទ្ធផល​តេស្ត​ចុង​ក្រោយ​រក​វីរុស​កូរ៉ូណា​នេះ​ក្នុង​​ចំណោម​អ្នក​ពាក់ព័ន្ធ​នឹង​រដ្ឋមន្ត្រី​ការ​បរទេស​ហុងគ្រី​សរុប​ប្រមាណ​១.៨០០​នាក់​ គឺ​អវិជ្ជមាន។
ភ្នំពេញ — ក្រោយស្ថិតក្នុងភាពអាសន្នរយៈពេលពីរសប្ដាហ៍ រដ្ឋាភិបាលកម្ពុជាបានប្រកាសជ័យជម្នះលើរលកថ្មីនៃការរាលដាលជំងឺកូវីដ១៩ ដែលផ្ទុះឡើងក្រោយទស្សនកិច្ចរបស់ក្រុមប្រតិភូហុងគ្រី កាលពីដើមខែវិច្ឆិកា។ កាលពីល្ងាចថ្ងៃពុធ លោកនាយករដ្ឋមន្ត្រី ហ៊ុន សែន បានលើកឡើងថា រលកចម្លងថ្មី ដែលលោកប្រសិទ្ធនាមថា«ព្រឹត្តិការណ៍៣វិច្ឆិកា» បានបិទបញ្ចប់ ដោយសារលទ្ធផលតេស្តចុងក្រោយរកវីរុសកូរ៉ូណានេះ គឺអវិជ្ជមាន។ ក្នុងសារសំឡេងបទបញ្ជាបញ្ជូនទៅឱ្យមន្ត្រីក្រោមបង្គាប់របស់លោក និងដែលត្រូវបានចែកចាយនៅព្រលប់ថ្ងៃពុធ លោក ហ៊ុន សែន មានប្រសាសន៍ថា៖ «រយៈពេលកន្លងទៅហ្នឹង យើងមានការប្រុងប្រយ័ត្ន គឺជារឿងត្រឹមត្រូវហើយ ប៉ុន្តែឥឡូវនេះគឺសភាពការណ៍បានធូរស្រាល ដោយយើងប្រកាសបញ្ចប់ព្រឹត្តិការណ៍ ៣ វិច្ឆិកា»។ សាលារៀន បូជនីយដ្ឋានសាសនា សារមន្ទីរ រោងកុន និងរោងល្ខោន ដែលត្រូវបានបញ្ជាឱ្យបិទកាលពីពីរសប្ដាហ៍មុន ក៏ត្រូវប្រកាសឱ្យដំណើរការឡើងវិញ ក្នុងអ្វីដែលក្រសួងសុខាភិបាលហៅថាជា«ការរស់នៅធម្មតាតាមបែបគន្លងថ្មី»។ រលកកូវីដ១៩ថ្មីនេះកក្រើកឡើង ក្រោយទស្សនកិច្ចដ៏មមាញឹកនៅកម្ពុជានាថ្ងៃទី៣ ខែវិច្ឆិកា របស់លោក ភីធឺ ហ្សីចាតូ (Peter Szijjarto) រដ្ឋមន្ត្រីការបរទេសហុងគ្រី ដែលក្រោយមកត្រូវធ្វើតេស្ដឃើញវិជ្ជមានកូវីដ១៩ ក្រោយពីចេញពីប្រទេសកម្ពុជា។ អ្នកប៉ះពាល់ផ្ទាល់ជាមួយលោក សុទ្ធតែមន្ត្រីជាន់ខ្ពស់នៃគណៈរដ្ឋមន្ត្រី បូករួមទាំងលោក ហ៊ុន សែន ផងដែរ ដែលលោកស្ថិតក្នុងចត្តាឡីស័កពីរសប្ដាហ៍ និងទើបបញ្ចប់ការដាក់ឲ្យនៅដាច់ដោយឡែក នៅព្រឹកថ្ងៃព្រហស្បតិ៍នេះ។ អ្នកពាក់ព័ន្ធនឹងករណីរដ្ឋមន្ត្រីការបរទេសហុងគ្រីប្រមាណ១.៨០០នាក់ ត្រូវបានធ្វើតេស្តរកវីរុសកូរ៉ូណាដែលបង្កជាជំងឺកូវីដ១៩ នេះ។ នេះបើយោងតាមសេចក្តីប្រកាសរបស់ក្រសួងសុខាភិបាល។ បន្ទាប់ពីរយៈពេលពីរសប្ដាហ៍មានមនុស្ស៤នាក់ក្នុងការប៉ះពាល់ផ្ទាល់ជាមួយរដ្ឋមន្ត្រីការបរទេសហុងគ្រី ដែលមានតេស្ដវិជ្ជមានកូវីដ១៩ រួមមានលោក សួស យ៉ារ៉ា តំណាងរាស្ត្រគណបក្សប្រជាជនកម្ពុជា ដែលត្រូវបានប្រកាសថាជាសះស្បើយវិញកាលពីថ្ងៃច័ន្ទ លោក សរ ចិត្រា អគ្គលេខាធិការរងនៃក្រសួងកសិកម្ម លោកឯកអគ្គរដ្ឋទូតហុងគ្រី សាបា អូរី (Csaba Ory) និងកងការពារម្នាក់ជនជាតិកម្ពុជា។ កាលពីសប្ដាហ៍មុនលោក ថាម៉ាស់ មិនហ្សឺ (Tamas Menczer) រដ្ឋលេខាធិការក្រសួងការបរទេសហុងគ្រី បានលើកថា លោក Peter Szijjarto ត្រូវបានភាគីពិធីការម្ចាស់ផ្ទះកម្ពុជា ស្នើមិនឱ្យពាក់ម៉ាស់។ លោក Tamas Menczer បាននិយាយថា ខណៈលោក Szijjarto មានតេស្ដអវិជ្ជមានកូវីដ១៩មុនធ្វើដំណើរទៅកម្ពុជា«យើងមិនដឹងថានរណាចម្លងឱ្យនរណានោះទេ»។ ដើម្បីបញ្ចៀសភាពតានតឹង លោក ហ៊ុន សែន ដែលក្រសោបទីក្រុងប៊ុយដាប៉ែសជាសម្ព័ន្ធមិត្តនយោបាយយល់ចិត្តថ្លើមកម្ពុជានៅកណ្ដាលទ្វីបអឺរ៉ុប បានបង្គាប់ឱ្យគេហៅឧប្បទ្ទវហេតុសុខភាពសាធារណៈនេះថាជា«ព្រឹត្តិការណ៍៣ វិច្ឆិកា»។ កម្ពុជាស្ថិតក្នុងចំណោមប្រទេសដែលមានករណីជំងឺកូវីដ១៩ទាបបំផុត ដែលកត់ត្រាបាន៣០៤ករណី គិតត្រឹមថ្ងៃព្រហស្បតិ៍នេះ ខណៈទូទាំងពិភពលោកមានការឆ្លងជំងឺនេះជាង ៥៦ លានករណី។ នេះបើយោងតាមទិន្នន័យនៃសកលវិទ្យាល័យ John Hopkins ក្នុងសហរដ្ឋអាមេរិក។ វេជ្ជបណ្ឌិត លី អៃឡាន ( Li Ailan ) តំណាងអង្គការសុខភាពពិភពលោកប្រចាំប្រទេសកម្ពុជា និយាយថារលកនៃការរាលដាលថ្មីនេះអាចបង្ក្រាបបាន អាស្រ័យដោយការឆ្លើយតបរហ័សនិងដាច់ណាត់។ លោកស្រីវេជ្ជបណ្ឌិតរូបនេះ ប្រាប់ VOA តាមសារអេឡិចត្រូនិកថា៖ «ព្រឹត្តិការណ៍៣វិច្ឆិកាជាសារក្រើនរំឭកដាស់តឿនយើងថា ល្គឹកណាវីរុសនៅតែចម្លងគ្រប់កន្លែង មិនមានជនណា ឬប្រជាជាតិណាមានសុវត្ថិភាពពីវាឡើយ។ ស្របពេលដែលយើងទប់ទល់នឹងករណីនិងព្រឹត្តិការណ៍នៃការនាំចូលយើងត្រូវបន្តត្រៀមខ្លួនពេលមានការចម្លងទ្រង់ទ្រាយធំចូលសហគមន៍»។ លោកស្រី Li Ailan បន្តថាជាមេរៀនក្រោយរលកនៃការរាលដាលថ្មីនេះ កម្ពុជាត្រូវពង្រឹងការអនុវត្តនិងត្រួតពិនិត្យការធ្វើចត្តាឡីស័កឱ្យបានគត់មត់ និងត្រួតពិនិត្យឡើងវិញនូវប្រព័ន្ធតាមដាន។ តំណាងអង្គការសុខភាពពិភពលោករូបនេះ មិនបកស្រាយទេ ថាគណៈប្រតិភូជាន់ខ្ពស់របស់ប្រទេសហុងគ្រីនិងប្រតិភូបរទេសនានាចូលមកដល់កម្ពុជាគួរធ្វើតេស្ដនិងធ្វើចត្តាឡីស័កដូចពលរដ្ឋសាមញ្ញឬយ៉ាងណា។ នៅពេលរដ្ឋមន្ត្រីការបរទេសហុងគ្រីមកដល់កម្ពុជាភ្លាម លោកបានចូលរួមកិច្ចប្រជុំនានា ដោយមិនបានធ្វើតេស្តរកវីរុសកូរ៉ូណា ដូចអ្នកធ្វើដំណើរផ្សេងៗទៀត ដែលតម្រូវឲ្យយកវត្ថុសំណាកទៅធ្វើតេស្តហើយត្រូវរង់ចាំយ៉ាងតិច២៤ម៉ោង។ VOA មិនទាន់អាចសុំការអត្ថាធិប្បាយពីរដ្ឋមន្ត្រីក្រសួងសុខាភិបាល លោក ម៉ម ប៊ុនហេង និងអ្នកស្រី ឱ វណ្ណឌីន អ្នកនាំពាក្យក្រសួងសុខាភិបាលបានទេនៅថ្ងៃព្រហស្បតិ៍នេះ។ គួររំឭកថាលោក Peter Szijjarto ជាប្រតិភូបរទេសទីបីហើយដែលកម្ពុជាទទួលនាដំណាក់កាលនៃការរាតត្បាតជាសកលជំងឺកូវីដ១៩នេះ។ លោករដ្ឋមន្ត្រីការបរទេសជប៉ុន តូស៊ីមិតស៊ុ ម៉ូតិហ្គិ (Toshimitsu Motegi ) បានមកបំពេញទស្សនកិច្ចកាលពីខែសីហា ហើយក្រោយមកលោក វ៉ាង អ៊ី (Wang Yi) រដ្ឋមន្ត្រីការបរទេសចិន បានមកកម្ពុជាកាលពីខែតុលា៕